У Вікіпедыі ёсць артыкулы пра іншых асоб з прозвішчам Катляроў.

**Аляксандр Катляроў** (нар. 30 студзеня 1993, Мазыр) — беларускі футбаліст, паўабаронца.

Клубная кар’ера
---------------

Пачаў займацца футболам у Мазыры, аднак ва ўзросце 15 гадоў быў запрошаны ў «Гомель». У сезоне 2010 выступаў за фарм-клуб «Гомель-2», пазней стаў гуляць за дубль. У сезоне 2012 разам з гомельскай камандай стаў пераможцам чэмпіянату дублёраў.

У сакавіку 2013 года быў аддадзены ў арэнду рэчыцкаму «Ведрычу-97». У першай палове сезона з’яўляўся ў стартавым складзе, але пасля таго, як улетку пасаду галоўнага трэнера заняў Аляксандр Бразевіч, стаў пераважна выхадзіць на замену.

Па заканчэнні сезона 2013 пакінуў «Гомель». З лютага 2014 года стаў трэніравацца ў складзе мазырскай «Славіі», і ў выніку пачаў у складзе гэтага клуба сезон 2014. Здолеў замацавацца ў аснове мазыран і дапамог клубу вярнуцца ў Вышэйшую лігу. У сезоне 2015 працягваў быць іграком асновы «Славіі», выступаў на пазіцыі правага паўабаронцы. У маі—жніўні 2016 года адсутнічаў з-за траўмы, пасля вярнуўся ў асноўны склад. У сезоне 2017 быў трывалым іграком асновы, з 4 галамі стаў найлепшым бамбардзірам каманды, але не здолеў выратаваць яе ад вылету ў Першую лігу. 

У студзені 2018 года стала вядома аб зыходзе Катлярова са «Славіі», і неўзабаве паўабаронца падпісаў двухгадовы кантракт з жодзінскім «Тарпеда-БелАЗ». Замацаваўся ў стартавым складзе жодзінскага клуба, у лістападзе 2018 года адсутнічаў з-за траўмы.

У сезоне 2019 стаў радзей з’яўляцца на полі. У ліпені 2019 года разарваў кантракт з «Тарпеда-БелАЗ» і стаў іграком латвійскага клуба «Елгава», які незадоўга да таго ўзначаліў былы трэнер жодзінцаў Алег Кубараў. Аднак, у складзе латвійскай каманды не здолеў замацавацца, да канца сезона згуляў у чатырох матчах. У студзені 2020 года стала вядома, што беларускі паўабаронца пакінае «Елгаву».

У студзені 2020 года пачаў трэніравацца з мазырскай «Славіяй» і ў лютым падпісаў кантракт. У кастрычніку 2020 года атрымаў траўму і да канца года не з’яўляўся на полі, таксама з-за траўмы прапусціў пачатак 2021 года і не быў заяўлены за «Славію» на сезон 2021.

У ліпені 2021 года стаў іграком «Крумкачоў», дзе замацаваўся ў стартавым складзе. Пакінуў клуб па заканчэнні сезона 2021.

Міжнародная кар’ера
-------------------

У ліпені 2017 года выступаў за другую зборную Беларусі на Кубку Караля ў Тайландзе.

Статыстыка выступленняў
-----------------------

| Сезон | Дывізіён | Клуб | Краіна | Матчы | Галы |
| --- | --- | --- | --- | --- | --- |
| 2010 | Д3 | Гомель-2 | Беларусь | 26 | 0 |
| 2011 | дубль | Гомель | Беларусь | 29 | 2 |
| 2012 | дубль | Гомель | Беларусь | 27 | 4 |
| 2013 | Д2 | Ведрыч-97 | Беларусь | 27 | 5 |
| 2014 | Д2 | Славія | Беларусь | 29 | 5 |
| 2015 | Д1 | Славія | Беларусь | 25 | 3 |
| 2016 | Д1 | Славія | Беларусь | 16 | 2 |
| 2017 | Д1 | Славія | Беларусь | 29 | 4 |
| 2018 | Д1 | Тарпеда-БелАЗ | Беларусь | 25 | 3 |
| 2019 (1) | Д1 | Тарпеда-БелАЗ | Беларусь | 6 | 0 |
| 2019 (2) | Д1 | Елгава | Латвія | 4 | 0 |
| 2020 | Д1 | Славія | Беларусь | 19 | 1 |
| 2021 (2) | Д2 | Крумкачы | Беларусь | 16 | 4 |
|

Грамадзянская пазіцыя
---------------------

Пасля жорсткага разгону акцый пратэстаў, выкліканых масавымі фальсіфікацыямі на прэзідэнцкіх выбарах 2020 года, збіцця і катаванняў затрыманых пратэстоўцаў, разам з 92 іншымі беларускімі футбалістамі выступіў з асуджэннем гвалту ў Беларусі.

Зноскі
------

1. ↑  Aleksandr Kotlyarov // Transfermarkt — 2000. Праверана 9 кастрычніка 2017.<a href='https://wikidata.org/wiki/Track:Q2449070'></a>
2. ↑  2014. Интервью Александра Котлярова Архівавана 4 сакавіка 2016.
3. ↑  Ижаковский и Фомин переведены в основной состав "Гомеля", Котляров и Ахраменко отданы в аренду в "Ведрич-97"
4. ↑  Котляров и Ахраменко покидают "Гомель"
5. ↑  Страханович, Гаев, Котляров, Слесарчук и еще 18 футболистов приняли участие в первой тренировке "Славии"
6. ↑  Александр Котляров ушел из "Славии"
7. ↑  Котляров подписал контракт с "Торпедо-БелАЗ"
8. ↑  Олссон, Котляров и Тымбур покинули "Торпедо-БелАЗ"
9. ↑  Футбол. Чемпионат Латвии. Бывший игрок жодинского "Торпедо" продолжит карьеру в "Елгаве" Олега Кубарева(недаступная спасылка)
10. ↑  Кубарев продлил контракт с «Елгавой», Котляров покинет клуб
11. ↑  Романюк и Котляров стали игроками "Славии"
12. ↑  Котляров пополнил ряды НФК "Крумкачы"
13. ↑  93 беларускія футбалісты выступілі з асуджэннем гвалту ВІДЭА

|  |  |
| --- | --- |
| ⚙️   Тэматычныя сайты | by.tribuna.com · FootballFacts.ru · Soccerway · teams.by · Transfermarkt (ігрок) · Прэсбол |